**Preteky do vrchu úspešne odštartované**

**Orechová Potôň, 4. apríl 2022 – Úvodné podujatie oficiálnych majstrovstiev Slovenska pretekov automobilov do vrchu pod názvom DYNAMAX HILL CLIMB RACE SLOVAKIA RING úspešne odštartovalo v uzavretom areáli okruhu SLOVAKIA RING. Najrýchlejším jazdcom sa počas oboch dní víkendu (1.-3.4.2022) stal Martin Juhás z Ambruz Racing tímu.**

Na dvojpreteky majstrovstiev Slovenska, medzinárodných majstrovstiev Slovenska, majstrovstiev Slovenska historických automobilov do vrchu a Slovenského kopcového pohára sa prihlásilo celkovo 37 účastníkov. Na štart sa nakoniec postavilo a odštartovalo 35 pretekárov prevažne zo Slovenska.

Sobota sa niesla v duchu slnečného, ale chladného a veterného počasia. Studený asfalt a len nakrátko zahriate pneumatiky mali za následok viacero šmykov či nedokončených jázd jednotlivcov. Tí mali k dispozícii celkovo 5 jázd – 3 tréningové a 2 súťažné.

Najrýchlejším jazdcom prvého súťažného dňa sa spomedzi všetkých zúčastnených stal **Martin Juhás z Ambruz Racing Teamu** jazdiaceho premiérovo na formule Lola B02/50 s nezameniteľným zvukom trojlitrového osemvalca. Trať dlhú 3200m vo svojej druhej súťažnej jazde zdolal za 1min 19,543s. Druhým v poradí **bol Zoltán Lovász na Peugeote 308 RC** a tretie miesto obsadil **Miroslav Šutlák na Škode Fabia**. Uvedené poradie sa nemenilo ani v rámci Majstrovstiev Slovenska či Medzinárodných majstrovstiev Slovenskej republiky.

V triede historikov si najlepšie počínal Miloš Zmeškal na Ralt 032 pred Tomášom Beníkom na Lancia Beta Coupé a Marcelom Beníkom na BMW 2002ti.

V rámci Slovenského kopcového pohára boli najrýchlejšími Kamil Surový na Honde Civic, Vladimír Podmajerský na Peugeote 206 RC a Peter Prokopčák na Honde Civic Type-R.

Nedeľa pokračovala chladným a veterným počasím, počas ktorej sa poradie na prvých miestach v celkovom hodnotení, v MSR a MMSR oproti sobote nezmenilo a opäť dominoval Martin Juhás na formule Lola B02/50.

V rámci Slovenského kopcového pohára bol v nedeľu najrýchlejší Peter Prokopčák na Honde Civic Type-R, druhé miesto obsadil Kamil Surový na Honde Civic a tretie miesto si vyjazdil Balázs Cséplo na Peugeote 106.

Poradie v triede historikov sa v nedeľu menilo len na treťom mieste, ktoré obsadil Vojtěch Illéš na BMW 320i.

Podutie sa konalo aj za prítomnosti divákov, ktorí mali tentokrát vstup povolený a zdarma.

Viac informácii a kompletné výsledky sú dostupné na web stránke:

<https://slovakiaring.sk/sk/hill-climb-race-slovakia-ring-2022>

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5 922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie nielen pre prestížne svetové šampionáty pod hlavičkou FIA. Od roku 2010 prináša podujatia pre profesionálnych jazdcov, amatérov aj širokú verejnosť.*

*SLOVAKIA RING v Orechovej Potôni predstavuje jedinečný areál na Slovensku. Na jednom mieste ponúka možnosť jazdiť na motoristickom okruhu, zdokonaliť sa v škole bezpečnej jazdy, vyskúšať si off-road jazdu vo vynovenom areáli a užiť si relax v hoteli. Súčasťou širšieho areálu je aj nový* ***Malkia Park****, útočisko pre exotické zvieratá, otvorený aj pre verejnosť. Pre všetkých, ktorí si chcú preveriť a zdokonaliť svoje jazdecké zručnosti či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie a wellness centrum so saunami a bazénom. V areáli nájdete tiež off-roadový polygón, Vojenské múzeum a najnovším prírastkom je špičkové* ***Slovenské motokárové centrum.***

**Ďalšie informácie:**

|  |  |
| --- | --- |
| Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |